En ukompliceret brandslukning blev hurtigt til en mere omfattende indsats af slagsen ved en brand i Gøttrup ved Fjerritslev søndag. Klokken 13.39 blev Nordjyllands Beredskab i Jammerbugt kaldt ud til en brand i en industribygning på Gøttruprimmevej. Her var en elmotor brudt i brand i en kælder. Da brandfolkene skulle ned i kælderen, faldt en af brandmændene på vej ned ad stigen – og pludselig var situationen en helt anden. - Vi tog ingen chancer, fordi han slog ryggen, da han faldt. Der var røg i kælderen, og vi skulle tage ham op på en skånsom måde, så det blev lidt dramatisk, siger Claus Bisgaard Hermansen, der er indsatsleder ved beredskabet i Jammerbugt. En ambulance blev tilkaldt, og imens fik den skadede brandmand løbende nye forsyninger med ilt i den røgfyldte kælder. - Han var ved godt mod gennem hele forløbet, siger indsatslederen. Brandmanden blev løftet op fra kælderen og kørt til tjek på Thisted Sygehus. Umiddelbart er han sluppet uden skader. Indsatslederen kalder episoden for ”sort uheld”. - Sikkerheden var i orden. Det er formentlig foden, der er gledet, siger Claus Bisgaard Hermansen. Det var en motor til en kornelevator, der var brændt sammen, og det skabte gløder og røg. Beredskabet fik styr på røgen, og mandag skal en elektriker kigge på motoren.

Opsummering:
En brandmand faldt ned fra en stige og slog ryggen under slukningsarbejde ved en brand i Gøttrup søndag.